**ДО**

**ОБЩИНСКИЯ СЪВЕТ**

**НА ОБЩИНА ПЪРВОМАЙ**

**П Р Е Д Л О Ж Е Н И Е**

**От Николай Митков – Кмет на община Първомай**

**ОТНОСНО: Изменение на срока за изпълнение на Инвестиционната програма, представляваща неразделна част от Договор № РД-13-159/19.05.2017г. за предоставяне на концесия за добив на минерална вода от сондаж № 9, находище „Драгойново”, с. Драгойново, общ. Първомай, обл.Пловдив.**

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Между община Първомай и дружество „Вода Драгойна” ООД е сключен концесионен Договор № РД-13-159/19.05.2017г. за предоставяне на концесия за добив на минерална вода от сондаж № 9, находище „Драгойново”, с.Драгойново, община Първомай, със срок на действие 35 години. С договора, за срока на концесията концесионерът придобива право на добив минералната вода от сондаж № 9, находище „Драгойново” и право на ползване на обекта на концесия, при спазване на действащите нормативни актове, регулиращи съответния вид дейност и изпълнение на Инвестиционната програма, представена от него.

Договорът за концесия е сключен по реда на отменения Закон за концесиите от 2006 г., но съгласно разпоредбата на § 5, ал.1 от Преходни и заключителни разпоредби на Закона за концесиите от 2018г., сключените до влизането в сила на Закона за концесиите концесионни договори, запазват действието си и се изпълняват в съответствие с договорените в тях условия.

Във връзка с цитирания концесионен договор в ОбА-Първомай е постъпило Предложение вх.№ 53-00-218/22.02.2024г. от концесионера „Вода Драгойна” ООД, с което се отправя искане да бъде удължен срока за изпълнение на втората част от Инвестиционната програма със 7 години за реализиране на втори цех за бутилиране на минерална вода. Искането е мотивирано с въведените противоепидемични мерки и ограничения в продължение на повече от 2 години, които довеждат дружеството до съществени финансови загуби и рефлектират негативно върху неговите облигационни и търговски отношения, като ги поставя в тежко икономическо положение. Впоследствие с началото на войната в Украйна през февруари 2022г. и в резултат на шоковото вдигане на цените на енергийните носители, цялата икономическа обстановка в страната се дестабилизира, което води до повишаване на нивата на инфлация и е съществена пречка на възстановяването на икономиката след пандемията.

„Вода Драгойна” ООД, в качеството си на концесионер, започва да изпълнява задълженията си, произтичащи от Договора и Инвестиционна програма /ИП/, която се състои от два етапа, а именно:

Пускане в действие на съществуващ цех за бутилиране на минерална вода, съгласно всички законови и административни изисквания и изграждане на втори цех за бутилиране на напитки.

В изпълнение на първият етап от ИП са извършени следните дейности: Трасиране на СОЗ – пояс I и изграждане на оградна мрежа, съгласно нормативните изисквания за ограда СОЗ пояс І, с размери 50м./50м.; Поставяне на сигнализиращи табели на СОЗ пояс ІІ и пояс ІІІ; Ремонт на чешмата за общо ползване; Удостоверение за регистрация на цеха за бутилиране на минерална вода издадено от РЗИ-Пловдив; Монтиране на водомер за засичане на добитото количество минерална вода; Закупуване и инсталиране на лабораторно оборудване за контрол на водния състав на водата, която ще се бутилира. Пускане в действие на бутилиращи линии от 0,500 л. до 2,00 л., от 3,00 л. до 11,00 л. и бутилираща линия – бидони 19,00 л.; Активация на търговска марка; Закупуване на челен товарач /мотокар/ и МПС-та необходими за дейността. Извършени са и други подготвителни действия и мероприятия, касаещи пускането на цеха за бутилиране на минерална вода. В изпълнение на втория етап от ИП, през 2018г. дружеството закупува общински имот, а през 2019г. внася в ОбА-Първомай, Проектна документация за изграждане на обект: „Разширение на предприятие за бутилиране на тиха минерална вода”, за което е издадено Разрешение за строеж № 88/11.12.2019г.

В изпълнение на концесионния договор, в периода от сключване на договора до 13.03.2020г. дружеството е започнало да добива и бутилира минерална вода. Но с въведеното *извънредно положение от 13.03.2020г. до 13.05.2020г.,*във връзка с разпространението на COVID-19 с Решение на Народното събрание на Република България, Заповед РД-01-124/13.03.2020г. и последващи заповеди на Министъра на здравеопазването ив изпълнение на наложените ограничения със заповедите, а именно: забраната за концентрация на по-голям брой работници в затворени помещения и невъзможността от извършване на дейността дистанционно, дружеството преустановява напълно добиването и бутилирането на минерална вода на 13.03.2020г., а работниците са освободени от 04.04.2020г. /съгласно приложени справки от НАП и счетоводни отчети на дружеството/, за което е депозирано уведомление от 23.04.2020г. до РЗИ гр.Пловдив.

Впоследствие от 14.05.2020г. до 31 март 2022 г. с Решение № 325 на Министерския съвет *е обявена извънредна епидемична обстановка на територията на Република България, свързана с епидемичното разпространение на COVID-19 и съществуващата непосредствена опасност за живота и здравето на гражданите,* удължена с последващи решения на МС: Решение № 378/12.06.2020г., Решение № 418/25.06.2020г., Решение № 482/ 15.07.2020 г., Решение № 525/30.07.2020г., Решение № 609/28.08.2020г., Решение № 673/25.09.2020г., Решение № 855/25.11.2020г., Решение № 72/26.01.2021 г., Решение № 395/ 28.04.2021 г., Решение № 426/26.05.2021 г., Решение № 547/28.07.2021 г., Решение № 629/ 26.08.2021г. и Решение № 826/25.11.2021г., през който период дружеството не възстановява работния си процес, както и не е в състояние да изпълнява инвестиционната си програма.

Въведените противоепидемични мерки и ограничения със Закона за мерките и действията по време на извънредното положение, обявено с Решение на Народното събрание от 13 Март 2020 г. и за преодоляване на последиците, по време на извънредното положение, съответно на извънредната епидемична обстановка в периода от 13.03.2020г. до 31.03.2022г., водят до невъзможност Концесионера да изпълнява задълженията си, произтичащи от Договора и Инвестиционна програма, в която е заложен график за поетапно усвояване на предоставения ресурс и изграждане на втори цех за бутилиране на напитки, склад за заготовки и матрици, склад за готова продукция и др., които да бъдат оборудвани и пуснати в експлоатация. Изпълнението на ИП започва да тече от датата на сключване на концесионния договор - 19.05.2017г. и е с продължителност 5 години т.е изтича на 18.05.2022г., като в този срок се предвижда поетапно усвояване на предоставения ресурс и изграждане на втори цех за бутилиране на напитки, склад за заготовки и матрици, склад за готова продукция и др., Предвид продължителността на COVID-19 пандемията за 2 години и 19 дни, през което време не е текъл срока за реализиране на ИП, а именно: от 13.03.2020г. до 31.03.2022г., 5 /пет/ годишният срока за поетапно усвояване на предоставения ресурс, изграждане на втори цех за бутилиране на напитки, склад за заготовки и матрици, склад за готова продукция и др., представляващи част от ИП се удължава с времетраенето на пандемията и изтича на 06.06.2024г.

Въпреки икономическите трудности към настоящия момент, с отправеното предложение към Община Първомай, дружеството декларира своите сериозни намерения да продължи да изпълнява концесионния договор и поетите ангажименти за реализиране на инвестиционната програма, като срока за изпълнение на ИП да бъде удължен със 7 години. Предложението от концесонера „Вода Драгойна” ООД за реализиране на ИП е постъпило в рамките на срока на нейното изпълнение, поради което същият може да бъде променен.

Съгласно разпоредбата на чл.138, ал.1 от ЗК „Когато след сключване на концесионния договор възникне обстоятелство, което концедентът не е могъл да предвиди при възлагане на концесията и което налага изменение на концесионния договор, договорът може да се измени, ако това не води до промяна на цялостния характер на концесията, до увеличаване на първоначалната стойност на концесията с повече от 50 на сто и до удължаване на срока на концесията с повече от една трета от определения с договора конкретен срок.”

Изменението на срока за изпълнение на Инвестиционната програма, представляваща неразделна част от концесионния договор, не води:

- до промяна на цялостния характер на концесията, тъй като именно чрез изменението на договора, свързано с удължаване срока за изпълнение на ИП, ще се гарантира запазване на предмета и цялостния характер на концесията – концесия за добив на минерална вода от сондаж № 9, находище „Драгойново”;

- до увеличаване на първоначалната стойност на концесията, тъй като изменението не е свързано с промяна на финансово-икономическите параметри на концесията, а от друга страна удължаването на срока на изпълнение на ИП, няма да доведе до промяна в стопанските дейности, които ще са същите каквито са били преди изменението;

- до удължаване на срока на концесията, тъй като не се засяга определиния с Договор № РД-13-159/19.05.2017г. срок от 35 години.

Предвид гореизложеното и на основание чл.21, ал.1, т.8 и ал.2 от Закона за местното самоуправление и местната администрация, § 5, ал.2 от Преходни и заключителни разпоредби на Закон за концесиите, във връзка с чл.17, ал.5, чл.136, ал.1, чл.138, ал.1, чл.141, ал.1 и ал.2 от Закона за концесиите и чл.40 от Договор № РД-13-159/19.05.2017г. за предоставяне на концесия за добив на минерална вода, предлагам на Общинския съвет на Община Първомай да приеме следното

**Р Е Ш Е Н И Е:**

**1.** Одобрява проект на Решение на Кмета на община Първомай, в качеството му на Концедент, за изменение на срока за изпълнение на Инвестиционната програма, представляваща неразделна част от Договор № РД-13-159/19.05.2017г. за предоставяне на концесия за добив на минерална вода от сондаж № 9, находище „Драгойново”, с.Драгойново, общ.Първомай, обл.Пловдив, сключен на 19.05.2017г. между Община Първомай и „Вода Драгойна” ООД, съгласно Приложение №1.

**2.** Възлага на Кмета на Община Първомай изпълнението на настоящото решение, като в едномесечен срок от влизане в сила на решението да подпише Допълнително споразумение към Договор № РД-13-159/19.05.2017г. за предоставяне на концесия за добив на минерална вода от сондаж № 9, находище „Драгойново”, с.Драгойново, общ.Първомай, обл.Пловдив с концесионера „Вода Драгойна” ООД и публикува в Националния концесионен регистър обявление за изменение на възложена концесия с минимално съдържание, съобразно регламентираното в Закона за концесиите.

**Мотиви:** Настоящото решение се приема във връзка с възникнали непредвидени събития от извънреден характер, след сключването на концесионния договор, които концедентът не е могъл да предвиди при възлагане на концесията, а именно въведените противоепидемични мерки и ограничения от 13.03.2020г. до 31.03.2022г. със Закона за мерките и действията по време на извънредното положение, обявено с Решение на Народното събрание от 13 Март 2020 г. и за преодоляване на последиците, през който период изпълнението на задълженията по инвестиционната програма, спират да се изпълняват от концесионера, поради финансово-икономически затруднения. Община Първомай е заинтересована да продължи договора за концесия, тъй като в условията на настъпилата световна икономическа криза е добре да се запазят финансовите постъпления в бюджета на общината от концесионните възнаграждения. По-добрата алтернатива за община Първомай е договорът да продължи изпълнението си, съгласно заложените в него условия и параметри, като по този начин ще бъде защитен и обществения интерес и ще се създаде заетост на местното население.

**Приложение:** Приложение №1; Предложение вх.№53-00-218/22.02.2024г.; Договор №РД-13-159/ 19.05.2017г. за предоставяне на концесия за добив на минерална вода и др.

**ВНОСИТЕЛ: /П/**

**НИКОЛАЙ МИТКОВ**

***Кмет на Община Първомай***